UPDATE Nicolae Bănicioiu a declarat, marţi, că ministerul va plăti cele peste patru milioane de euro pentru incendiul de la Maternitatea Giuleşti, aşa cum s-a decis în instanţă, dar apoi juriştii instituţiei se vor îndrepta împotriva celorlalte părţi implicate pentru a recupera banii.

„Eu ştiu doar că trebuie să respectăm o hotărâre a instanţei şi nu avem de ce să comentăm acest lucru. Ştiu că acea greşeală nu a fost nici din cauza mea, nici din vina colegilor mei, dar trebuie să li se plătească familiilor", a spus Bănicioiu, citat de Mediafax.

El a precizat că ministerul va plăti atât cât a decis instanţa, dar, ulterior, juriştii instituţiei vor încerca să recupereze banii de la celelalte părţi implicate.

„Noi nu avem altă variantă decât să punem în aplicare hotărârea instanţei. Şi asta o să facem. Banii vor fi asiguraţi din bugetul ministerului şi cât a zis instanţa, atât plătim. Ştiu că sunt colegii mei la minister care discută cu avocaţii şi cu executorul judecătoresc şi stabilesc un plan de punere în aplicare a sentinţei judecătoreşti. (...) Aceşti paşi regulamentari care sunt descrişi de legile în vigoare îi stabilesc juriştii de la minister şi bineînţeles că se vor duce să recupereze banii de la părţile implicate. Evident că vom face lucrurile acestea”, a declarat ministrul Sănătăţii.





UPDATE Întreg patrimoniul Ministerului Sănătăţii este pus sub sechestru, dar poate fi folosit, instituţia dorind să plătească în acest an despăgubirile de peste patru milioane de euro stabilite în cazul incendiului de la Maternitatea Giuleşti, sumă pe care o va cere la rectificarea bugetară.



„În urma discuţiei pe care am avut-o cu ministrul Sănătăţii, Nicolae Bănicioiu, am hotărât să cerem la Ministerul de Finanţe ca, la rectificarea bugetară, să ne aloce suma de aproximativ patru milioane de euro, pe care să o plătim părinţilor. Există sechestru asigurător pe mijloacele fixe, acesta se menţine, dar noi vom putea utiliza patrimoniul”, a spus secretarul de stat Alin Ţucmeanu, după întâlnirea cu executorii judecătoreşti.



La rândul lor, executorii judecătoreşti au spus că sechestrul pus pe întreg patrimoniul Ministerului Sănătăţii nu acoperă în totalitatea valoarea de peste patru milioane de euro, dar, în urma discuţiilor de la MS, sunt de părere că nu va fi necesară valorificarea acestuia.

„Există o solidaritate consfinţită de o hotărâre judecătorească”

„Există o solidaritate consfinţită de o hotărâre judecătorească. Încercăm să identificăm bunurile imobile aflate a Ministerului, avea obligaţia încă din 6 iunie să ne prezinte o listă cu bunurile care pot fi valorificate”, a declarat un avocat marţi, la intrarea în sediul instituţiei.

Pe de altă parte, oficialii din MS susţin că nu au bani în conturi şi că nu pot plăti daunele care li se impun.